Tiener jaag met motor in huis vas, ry weg met voordeur(Foto: West Yorkshire-polisie/Twitter) ŉ Tiener is in die Verenigde Koninkryk in hegtenis geneem toe hy in ŉ huis vasgejaag en met die voordeur weggejaag het. Volgens die West Yorkshire-polisie het die 18-jarige Vrydagaand eers teen ŉ ander motor gebots voor hy in die voorstoep van ŉ huis in Dewsbury vasgejaag het. Die voordeur het in sy Audi se windskerm vasgesit, maar hy het – met die voordeur – weggejaag. Die polisie het gesê hy het ŉ paar meter ver met die deur in die motor gery toe hulle ŉ foto van die ongeluk op sosiale media gedeel het. Die tiener is in hegtenis geneem op aanklag dat hy ongeskik is om te bestuur weens dwelmmiddels of alkohol. Die plasing het verskeie reaksies uitgelok. “Ek het al van ŉ sondak gehoor, maar nog nooit ŉ sondeur nie!” het een gebruiker geskerts. “Hy is onskuldig. Lyk of hy geframe is,” het ŉ ander geskryf. Die tiener het nie ernstige beserings opgedoen nie. Hy is met kopbeserings na ŉ hospitaal geneem. Ashworth Rd, Dewsbury – Driver collided with a vehicle, then the front porch of a house – before then continuing to drive for several metres with front door attached to car. Driver arrested suspected unfit through drink/drugs. #wypthecost #fatal4 pic.twitter.com/ee8r9ZZc9A — WYP Roads Policing Unit (@WYP_RPU) November 21, 2020